Gesoek: Haai-grysstof vir res van reeks | Netwerk24
Oordeel 'n blerts op sege oor Chiefs
Gesoek: Haai-grysstof vir res van reeks
Deur Tinus van Staden 20 Mei 2018 00:30
Hulle het dit lank laat lyk of rugby naas algebra die moeilikste ding denkbaar is, maar die Haaie het uiteindelik Saterdag op Kingspark té veel skietgoed vir 'n erg gelapte Chiefs-span gehad.
Dan du Preez, die Haaie se agtsteman, hou twee Chiefs-verdedigers, Michael Allardice (links) en Tyler Ardron, besig tydens die spanne se Super-stryd in Durban. Foto: Gallo Images
Ná hul sege van 28-24 lyk hul wiskundesom teen Kiwi-teenstanders vanjaar só: Vier gespeel, drie gewen, een weggesmyt.
Die Haaie, wat voor Saterdag reeds met die Blues en Highlanders afgereken het en met een punt teen die Hurricanes verloor het, het sake in Durban nie maklik vir hulself gemaak nie.
Soos in hul vorige wedstryde teen Kiwi-spanne het die Haaie die spel so vinnig en fisiek as moontlik probeer maak. Die bal het blitsig van hande verwissel in 'n (grootliks geslaagde) poging om vinnig veld te wen en die teenstanders op die agtervoet te plaas.
Die Haaie het die eerste helfte oorheers, maar kon weer nie gulde geleenthede benut om punte aan te teken nie. Die Chiefs het bly vasklou en met die telling op 10-10 gaan rus.
Die frustrasie in die Haaie se afrigtershokkie moes ná rustyd begin oorkook het. 'n Drie deur Lwazi Mvovo is ongedaan gemaak toe André Esterhuizen 'n bal in Charlie Ngatai, Chiefs-kaptein en -buitesenter, se hande gegooi het vir 'n onderskepdrie.
Dit was duidelik dat die tuisspan oorheers, maar foute het die besoekers se ligte aangehou.
Tog was die Chiefs sonder 20 van hul staatmakers eenvoudig té futloos en leierloos om werklik 'n aanspraakmaker op 'n sege te wees. Die Haaie het dit wel met tye nie so laat lyk nie.
Ná Ngatai se drie het die Chiefs se gô begin taan en die Haaie het meer berekende rugby begin speel en hul kanse begin gebruik.
Dit het ook duidelik geblyk dat verskeie van die Haaie se jong Turke nog rugby-intelligensie moet ontwikkel. Dit is grotendeels die rede vir die magdom onbenutte geleenthede.
Die Du Preez-tweeling, die agtsteman, Dan en die steelkantflank, Jean-Luc, is angswekkende monsters en het weer geskitter, maar dié twee maak hulle gereeld aan gebrekkige dinkwerk op kritieke oomblikke skuldig.
Hulle pa, die afrigter Robert sr., moet straks 'n plakkaat in hul albei se kamers ophang: Hou die dekselse bal!
Nog 'n voorbeeld van gebrekkige rugby-intelligensie by 'n jong Haai, was Curwin Bosch se besluit om self vir die hoekie te gaan terwyl hy vir Mvovo buite hom gehad het.
Die gevolg: Bosch is 'n meter voor die doellyn uitgeduik en 'n drie het verlore gegaan.
'n Haai wat sy rugbybrein ingespan het, was die skrumskakel, Louis Schreuder. Hy verstaan ruimte en hoe om dit aan te val, soos hy gewys het met sy skoppie wat tot die vroeër genoemde Bosch-amper-drie gelei het.
Hulle het die Chiefs flou geskrum, maar dit was hul werk in veral die vastelos wat uitgestaan het.
'Meer geduld en dié span kan titel wen'
"Dit was ondanks alles 'n goeie uitslag vir ons," het die Haaie se afrigter, Robert du Preez sr., gisteraand gesê nadat sy span met 'n effense gesukkel die Chiefs op Kingspark weggebêre het.
"Ons móés eenvoudig dié een wen om ons veldtog weer op koers te kry ná verlede naweek se nederlaag teen die Bulle.
"Die Chiefs is 'n uiters fisieke span en dit was 'n klipharde stryd. Die spelers wat gister speelkans gekry het in die plek van hul All Blacks, het die geleentheid aangegryp en hulself uitstekend van hul taak gekwyt.
"So, ons het uit die staanspoor geweet dat dit 'n taai kragmeting sou wees, en juis daarom is ek baie tevrede met ons vertoning.
"Daar was egter steeds geleenthede om drieë te druk wat ons nie benut het nie, en dit is 'n probleem waaraan ons daadwerklik aandag moet gee. Dit is myns insiens bloot 'n kwessie van groter geduld wat ons aan die dag moet lê, veral wanneer ons in die opposisie se kwartgebied is.
"Dit is 'n jong span wat deurentyd groei, en die blote feit dat ons geleenthede skep, is bemoedigend. Ek glo steeds dat hierdie span nog groot hoogtes gaan bereik, en die kompetisie kan wen – hetsy vanjaar of volgende jaar."
Een Haai wat deurentyd sy hart uitgespeel het, en vir 'n tweede agtereenvolgende wedstryd as Speler van die Wedstryd aangewys is, is die woelige Akker van der Merwe.
"Akker was tot dusver eenvoudig uitstekend," sê Du Preez. En, die feit dat hy slegs 55 of 60 minute in die wedstryd nodig het om met die louere weg te stap, wil gedoen wees.
"Die voorry het as 'n eenheid waardevolle werk verrig, en Akker, Beast Mtawarira en Thomas du Toit het die grondslag gelê vir 'n puik skrumvertoning."
Die Haaie vertrek môreoggend Buenos Aires toe, waar hulle Vrydag die omgekrapte Jaguares in die Argentynse hoofstad pak.
"Die Jaguares is 'n volwaardige internasionale span, so dit is soos 'n toets vir ons. Hulle is 'n kwaliteitspan en hul dissipline is nou uitgesorteer." – Albert Heenop